b'\n_START_ARTICLE_\nArmonie vocalic\xc4\x83\n_START_PARAGRAPH_\n\xc3\x8en fonetic\xc4\x83, armonia vocalic\xc4\x83 este un fenomen de asimilare care const\xc4\x83 \xc3\xaen tendin\xc8\x9ba de uniformizare a vocalelor unui cuv\xc3\xa2nt prin dob\xc3\xa2ndirea de c\xc4\x83tre ele a unei anumite tr\xc4\x83s\xc4\x83turi sau a unor anumite tr\xc4\x83s\xc4\x83turi. Este caracteristic\xc4\x83 unor limbi precum cele fino-ugrice (maghiara, finlandeza, estona etc.) \xc8\x99i cele turcice (turc\xc4\x83, kazah\xc4\x83 etc.).\n_START_SECTION_\n\xc3\x8en limba maghiar\xc4\x83\n_START_PARAGRAPH_\n\xc3\x8en limba maghiar\xc4\x83, armonia vocalic\xc4\x83 se realizeaz\xc4\x83 \xc3\xaen primul r\xc3\xa2nd dup\xc4\x83 apartenen\xc8\x9ba vocalelor la dou\xc4\x83 categorii, \xc3\xaen func\xc8\x9bie de locul lor de articulare: vocale anterioare (i, \xc3\xad, e, \xc3\xa9, \xc3\xb6, \xc5\x91, \xc3\xbc, \xc5\xb1) \xc8\x99i vocale posterioare: a, \xc3\xa1, o, \xc3\xb3, u, \xc3\xba. Majoritatea cuvintelor, \xc3\xaen principal cele mo\xc8\x99tenite \xc8\x99i \xc3\xaemprumuturile vechi, au vocale numai anterioare sau numai posterioare. Cele mai multe sufixe au dou\xc4\x83 variante, pentru a se putea armoniza cu vocalele din cuv\xc3\xa2ntul la care se adaug\xc4\x83. Bun\xc4\x83oar\xc4\x83, desinen\xc8\x9ba cazului dativ are variantele -nek (cu vocal\xc4\x83 anterioar\xc4\x83) \xc8\x99i -nak (cu vocal\xc4\x83 posterioar\xc4\x83). Prima se poate ad\xc4\x83uga unui cuv\xc3\xa2nt ca ember \xe2\x80\x9eom\xe2\x80\x9d, d\xc3\xa2nd embernek \xe2\x80\x9eomului\xe2\x80\x9d, a doua unui cuv\xc3\xa2nt ca anya \xe2\x80\x9emam\xc4\x83\xe2\x80\x9d, rezult\xc3\xa2nd any\xc3\xa1nak \xe2\x80\x9emamei\xe2\x80\x9d._NEWLINE_Mai exist\xc4\x83 \xc8\x99i o armonizare dup\xc4\x83 caracterul rotunjit sau nerotunjit al vocalelor, referitor numai la cele anterioare. Astfel, unele sufixe au \xc8\x99i o a treia variant\xc4\x83 pentru cuvintele \xc3\xaen care ultima vocal\xc4\x83 este anterioar\xc4\x83 rotunjit\xc4\x83, adic\xc4\x83 \xc3\xb6, \xc5\x91, \xc3\xbc sau \xc5\xb1. Un asemenea sufix este cel care corespunde prepozi\xc8\x9biilor din limba rom\xc3\xa2n\xc4\x83 \xe2\x80\x9ela, spre\xe2\x80\x9d: ember \xe2\x80\x9eom\xe2\x80\x9d \xe2\x86\x92 emberhez \xe2\x80\x9ela om\xe2\x80\x9d, anya \xe2\x80\x9emam\xc4\x83\xe2\x80\x9d \xe2\x86\x92 any\xc3\xa1hoz, dar f\xc3\xb6ld \xe2\x80\x9ep\xc4\x83m\xc3\xa2nt\xe2\x80\x9d \xe2\x86\x92 f\xc3\xb6ldh\xc3\xb6z \xe2\x80\x9ela p\xc4\x83m\xc3\xa2nt\xe2\x80\x9d._NEWLINE_Acestea sunt cazurile cele mai generale, exist\xc3\xa2nd \xc8\x99i altele, regulile armoniei vocalice fiind destul de complexe \xc8\x99i exist\xc3\xa2nd \xc8\x99i excep\xc8\x9bii (vezi Fonologia limbii maghiare. Armonia vocalic\xc4\x83).\n_START_SECTION_\n\xc3\x8en limba finlandez\xc4\x83\n_START_PARAGRAPH_\n\xc3\x8en finlandez\xc4\x83, regula cea mai general\xc4\x83 a armoniei vocalice se refer\xc4\x83 la vocalele din acelea\xc8\x99i categorii ca \xc3\xaen maghiar\xc4\x83: \xc3\xa4, \xc3\xb6, y (anterioare) \xc8\x99i a, o, u (posterioare), dar e \xc8\x99i i, de\xc8\x99i sunt anterioare, sunt neutre din punctul de vedere al armoniei vocalice, put\xc3\xa2nd ap\xc4\x83rea \xc3\xaen acela\xc8\x99i cuv\xc3\xa2nt cu vocale din ambele categorii. Un exemplu de aplicare a regulii armoniei vocalice este cu desinen\xc8\x9ba care corespunde prepozi\xc8\x9biei \xe2\x80\x9e\xc3\xaen\xe2\x80\x9d din rom\xc3\xa2n\xc4\x83. Aceasta are variantele -ss\xc3\xa4 \xc8\x99i -ssa, prin urmare: mets\xc3\xa4 \xe2\x80\x9ep\xc4\x83dure\xe2\x80\x9d \xe2\x86\x92 mets\xc3\xa4ss\xc3\xa4 \xe2\x80\x9e\xc3\xaen p\xc4\x83dure\xe2\x80\x9d, talo \xe2\x80\x9ecas\xc4\x83\xe2\x80\x9d \xe2\x86\x92 talossa \xe2\x80\x9e\xc3\xaen cas\xc4\x83\xe2\x80\x9d.\n_START_SECTION_\n\xc3\x8en limba turc\xc4\x83\n_START_PARAGRAPH_\n\xc3\x8en turc\xc4\x83 de asemenea, vocalele se \xc3\xaempart \xc3\xaen privin\xc8\x9ba armoniei vocalice \xc3\xaen anterioare \xc8\x99i posterioare. De pild\xc4\x83, pluralul form\xc3\xa2ndu-se cu sufixul av\xc3\xa2nd variantele -ler \xc8\x99i -lar, cel al urm\xc4\x83toarelor cuvinte este: ev \xe2\x80\x9ecas\xc4\x83\xe2\x80\x9d \xe2\x86\x92 evler \xe2\x80\x9ecase\xe2\x80\x9d, at \xe2\x80\x9ecal\xe2\x80\x9d \xe2\x86\x92 atlar \xe2\x80\x9ecai\xe2\x80\x9d.'